ΓΡΑΠΤΗ ΕΡΩΤΗΣΗ E-1910/97 υποβολή: Amedeo Amadeo (NI) προς την Επιτροπή (4 Iουνίου 1997)

Θέμα: 25η έκθεση για την πολιτική ανταγωνισμού

Σε σχέση με την 25η έκθεση για την πολιτική ανταγωνισμού (1995) (έγγρ. COM(96) 126 τελ.) και το σχέδιο ανακοίνωσης της Επιτροπής όσον αφορά τη συνεργασία μεταξύ της Επιτροπής και των αρχών που εγγυώνται τον ανταγωνισμό τους στα κράτη μέλη, για την εξέταση των περιπτώσεων που προβλέπονται από τα άρθρα 85 και 86 της Συνθήκης ΕΚ ((ΕΕ C 262 της 10.9.1996, σελ. 5. )). Ζητείται από την Επιτροπή να προβεί στις αναγκαίες βελτιώσεις όσον αφορά τη δικαστική διαδικασία, τα δικαιώματα της υπεράσπισης, την πρόσβαση στους φακέλλους, τη διάρκεια των διαδικασιών, παρόλο που έχει σημειωθεί σχετική πρόοδος.

Απάντηση του κ. Van Miert εξ ονόματος της Επιτροπής (18 Ιουνίου 1997)

Η Επιτροπή έχει επίγνωση της αναγκαιότητας για την ίδια, κυρίως στο πλαίσιο μειωμένων διοικητικών μέσων, να εξετάζει σε μόνιμη βάση τα μέσα για τη βελτίωση των διαδικασιών της όσον αφορά την εξέταση των υποθέσεων ανταγωνισμού που προβλέπονται από τα άρθρα 85 και 86 της συνθήκης ΕΚ.

Η εξέταση αυτή οδήγησε ιδίως σε πολλές δράσεις και σχέδια στους τομείς που αναφέρονται από το Αξιότιμο Μέλος. Έτσι, όσον αφορά την τήρηση των δικαιωμάτων υπεράσπισης, αφού διεύρυνε αισθητά τις αρμοδιότητες του συμβούλου ακροάσεων ((Απόφαση της 12ης Δεκεμβρίου 1994 - ΕΕ L 330 της 21.12.1994. )), η Επιτροπή, επιδιώκοντας αύξηση της διαφάνειας έναντι των επιχειρήσεων, διασαφήνισε και συστηματοποίησε την πρακτική της σχετικά με την πρόσβαση στο φάκελο, βάσει της πρόσφατης νομολογίας του Δικαστηρίου και του Πρωτοδικείου, ιδίως καθορίζοντας καταρχάς τα έγγραφα που δεν δύνανται να κοινοποιηθούν, ενώ όλα τα λοιπά έγγραφα του φακέλου είναι προσβάσιμα στα ενδιαφερόμενα μέρη. ((Ανακοίνωση της 20ής Ιανουαρίου 1997 - ΕΕ C 23 της 23.1.1997. )) Επίσης, αυτή τη στιγμή διεξάγει μία πλήρη επανεξέταση του κανονισμού αριθ. 99/63/ΕΟΚ ((ΕΕ C 127 της 20.8.1963. )) της Επιτροπής της 25ης Ιουλίου 1963, σχετικά με τις ακροάσεις, επανεξέταση που θα μπορούσε να καταλήξει σε αναθεώρηση του εν λόγω κανονισμού.

Επίσης,η Επιτροπή εισήγαγε ορισμένα μέτρα για την επιτάχυνση της εξέτασης των φακέλων και για την συγκέντρωση των πόρων της στις σημαντικότερες υποθέσεις. Αυτό ισχύει για τις κοινές επιχειρήσεις συνεταιριστικού χαρακτήρα τις λεγόμενες «διαρθρωτικές» για τις οποίες η Επιτροπή αποφάσισε, από το 1992 (22η Έκθεση επί της πολιτικής του ανταγωνισμού, σημεία 123-124), να τις εξετάζει σύμφωνα με το καθεστώς το οποίο εμπνέεται από τους ταχείς ρυθμούς ολοκλήρωσης των διαδικασιών που εφαρμόζονται στις κοινές επιχειρήσεις με χαρακτήρα συγκέντρωσης. Εξάλλου, εξέδωσε κατά το τρέχον έτος μέτρα εσωτερικής διαχείρισης που επιτρέπουν τη γρήγορη εξέταση των φακέλων που δεν παρουσιάζουν μέγιστο ενδιαφέρον από άποψη πολιτικής ανταγωνισμού. Επιπλέον, όπως αποδεικνύει το σχέδιο ανακοίνωσης που αναφέρθηκε από το Αξιότιμο Μέλος, η Επιτροπή ακολουθεί την πάγια πολιτική να ζητά από τις εθνικές αρχές να εξετάζουν τις καταγγελίες που στερούνται επαρκούς κοινοτικού ενδιαφέροντος σύμφωνα με τη νομολογία του Δικαστηρίου και του Πρωτοδικείου.

Εξάλλου, στο προαναφερθέν σχέδιο ανακοίνωσης, σχετικά με την αποκεντρωμένη εφαρμογή των άρθρων 85 και 86, η Επιτροπή διατύπωσε την επιθυμία οι διαφορές στους κανόνες διαδικασίας που εφαρμόζονται στα διάφορα κράτη μέλη να μην μπορούν να οδηγούν, σε βάρος της ασφάλειας του δικαίου των οικονομικών φορέων, σε λύσεις ποικίλης αποτελεσματικότητας για την εξέταση αντίστοιχων υποθέσεων.